Erik Larsen (V), 2001-01-25:
Jeg vil ikke lægge skjul på, at jeg synes, det er en god dag i dag.
Det er en god dag for de mange, som i fremtiden mister noget af deres arbejdsevne, og som enten skal ud i et fleksjob eller skal ind på en førtidspension.
Det er også en god dag, synes jeg, for Venstre, fordi vi i så mange år har kæmpet for, at vi skulle have en førtidspensionsreform.
Et langt, langt sejt træk synes vi det har været.
Vi har i de år, der er gået, hvor vi har talt om de her ting,
modtaget en lang række henvendelser både fra enkeltpersoner og organisationer, hvor man har fremført manglerne i det nuværende førtidspensionssystem, som typisk gik på retssikkerheden, som var mangelfuld, på den omstændighed, at man på en måde blev tilkendt, at man havde en arbejdsevne, men i mange tilfælde stod i en situation, hvor man ikke kunne bruge den arbejdsevne, man egentlig var blevet vurderet til at skulle have.
Vi er utrolig tilfredse med, at der netop, når man taler om retssikkerheden, er opfyldt et stort ønske for Venstre i det lovforslag, der ligger i dag.
Vi er meget tilfredse med, at den aktivlinje, som blev indført med aktivloven på det sociale område, helt klart er ledetråden i den lovgivning, der ligger her.
Vi kan ikke lide et samfund, hvor de, der ikke er hundrede procent til arbejdsmarkedet, så er nul procent, altså ikke kan være der, fordi der ikke er plads til dem. Vi mener også, at det for de mennesker, som ikke har deres fulde arbejdsevne, skal kunne betale sig at arbejde. Det skal simpelt hen også for den gruppe kunne betale sig at arbejde. Derfor er det med stor tilfredshed, at vi kan konstatere, at mulighederne for at tjene noget ved siden af sin førtidspension er blevet forbedret væsentligt, at ægtefælleafhængigheden er blevet forbedret væsentligt. Andre ting, som vi fra Venstres side har efterlyst og lagt vægt på, har været forbedringer for fleksjobberne.
Det er en væsentlig forudsætning, som det allerede er nævnt, at vi gør det attraktivt både at modtage fleksjob og også for virksomhederne at skabe jobbene.
Vi er glade for, at det er lykkedes i de her forhandlinger at få massive forbedringer for dem, der bliver tilkendt et fleksjob.
Vi har jo mødt det utallige gange fra personer ude i landet, at man ikke kunne forstå, at man ikke havde nogle bedre rettigheder og muligheder for tilbagetrækning.
Vi er af den formening, at de forbedringer, der ligger både med hensyn til ydelsesniveauet og i den omstændighed, at man kan trække sig tilbage med fleksydelse, er en utrolig væsentlig ting for at give den tryghed i de familier, hvor en eller begge parter er nødt til at gå over i fleksjob.
Så vil jeg heller ikke undlade at nævne, at jeg synes, det er dejligt, at vi også, for så vidt angår de selvstændige,
giver en mulighed for, at de kan få et fleksjob i deres egen virksomhed.
At de ikke skal over og måske afhænde deres selvstændige virksomhed for at få et fleksjob i naboens virksomhed.
Det er en væsentlig social sikring af den gruppe, og her taler vi formentlig om de mindre erhvervsdrivende.
Vi er også af den opfattelse, at vi med lovforslaget får en væsentlig forbedring af retssikkerheden for dem, der i fremtiden skal ind og have afprøvet deres arbejdsevne.
Det, at vi i lovforslaget lægger op til, at der skal indføres en ny sagsbehandlingsmetode, en uddannelsesproces for samtlige kommunale medarbejdere på de her nøgleområder, er i virkeligheden en meget stor landvinding, når man ser på det retssikkerhedsmæssigt.
Det har vi mange forventninger til, for det er så utrolig vigtigt for dem, det berører, at retssikkerheden er i orden.
Jeg ved godt, at der er mange, der har udtrykt betænkelighed netop ved den del af forslaget.
Men hvis man skal se det positive i forslaget, så er det jo, at man nu ikke skal dokumentere sine ekstraomkostninger som handicappet eller i de tilfælde, hvor man har en nedsat funktionsevne, men at man skal sandsynliggøre det, og at man dér i den forbindelse, når man får ydelsen efter serviceloven, ikke skal dokumentere og stå til regnskab, men har den frihed, at man inden for de beløb, man er tilkendt, kan disponere og kan vælge ligesom alle andre, der modtager ydelser.
Det, som har optaget mange igennem tiden, har jo været den omstændighed, at man som førtidspensionist i det gamle system fik en alvorlig rutsjetur økonomisk - i hvert fald var der mange, der fik det - når man gik fra førtidspension til folkepension.
Og det er jo klart, at det er et helt reelt problem specielt i et samfund, hvor de grupper, der er
på arbejdsmarkedet og er til rådighed for det almindelige arbejdsmarked,
får stigende pensioner i forbindelse med deres erhvervstilknytning.
Også private pensioner stiger jo.
Så vi kan sige, at vi her har med en gruppe at gøre, som socialt set ville være væsentligt dårligere stillet end dem, som havde den almindelige tilknytning til arbejdsmarkedet.
Vi er meget glade for, at der både er en obligatorisk del, en pensionsordning, og at der også er en frivillig del, sådan at kommende førtidspensionister og i denne her sammenhæng også nuværende førtidspensionister har mulighed for at sikre sig en rimelig levestandard, også efter overgang til folkepension. Jeg vil sige som afslutning, at selvfølgelig kan der nok være hjørner i det her, som man kunne kritisere, og hvor man kunne sige, at det kunne være bedre, og at det kunne være anderledes.
Men i store træk er jeg af den opfattelse, at det her er et politisk godt håndværk, og jeg er ligesom hr. Jørn Pedersen glad for, at der er en bred politisk opbakning, der sikrer, at de personer, som er inde under disse loves bestemmelser, kan være sikre på, at der ikke sker ændringer i deres forhold økonomisk, og at det sikrer den tryghed, som vi alle sammen som mennesker gerne vil have.
Vi havde gerne fra Venstres side set et tostrenget system, som bl.a. også Dansk Handicapforbund i deres høringssvar har tilkendegivet at man gerne så her.
Det er der også andre foreninger der har tilkendegivet.
Men for os i Venstre har det været afgørende, at vi var med i den her lovgivning, og vi synes, at resultatet vil blive til stor glæde for de mennesker, som det handler om; det er vi sikre på.